AlexejDobrolubov/national_council_slovak_2010 huggingface dataset:
30. schôdza NR SR - 1.deň - B. popoludni
Dátum: 2025-02-04
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

99. Ďakujem kolegovi Majerskému, veľmi pekné vystúpenie, s ktorým sa úplne stotožňujem, a ma priviedlo k spomienke a myšlienke, že som bol teraz nedávno v nemocnici Trstená, čo je teda regionálna nemocnica patriaca pod Žilinský samosprávny kraj, s námestníkom sme si nemocnicu prešli, nemocnica funguje, je v čiernych číslach, no a pýtam sa, ako to vyzerá s tou stratifikáciou, že teda mali by budovať dlhé lôžka, teda na dlhodobú starostlivosť, doliečovacie lôžka, aby tam mohli prípadne pacienti z Martina alebo zo Žiliny z tých akútnych lôžok byť presunutí. No a odpoveď bola, že my tieto lôžka v nemocnici zatvárame namiesto toho, aby ich vytvárali, oni tieto lôžka zatvárajú. Prečo ich zatvárajú, pretože to nie je atraktívne poskytovať, pretože sme do tohto typu starostlivosti v programovej vyhláške nedali žiadne peniaze, nie je to atraktívne pre zdravotníckych pracovníkov tam pracovať. Myslím si, že programová vyhláška je zlá, lebo nepodporuje to, čo od zdravotníctva chceme, aby vznikali dlhé lôžka, a to, čo predpisuje normatív, bude viesť k zatváraniu ďalších oddelení v týchto regionálnych nemocniciach, pretože cieľom normatívov nie je bezpečnosť pacientov. Pacient je len živý štít tohto celého protestu odborárov. Živý štít, ktorým sa síce na prvý pohľad tí odborári chránia a argumentujú, ale na konci dňa na toto ten pacient, ten živý štít doplatí, pretože cieľom bude zatvorenie malých nemocníc.
30. schôdza NR SR - 1.deň - B. popoludni
Dátum: 2025-02-04
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

91. Ďakujem, pán predsedajúci, za slovo. Ja len krátko zareagujem na tvoju otázku, Marek. Je pravdou, že nič sa nemení na tom, že to bolo doteraz v podzákonnej norme a teraz to bude v zákone. Platiť to platilo predtým a platí to aj teraz. A čo to rieši, že to bude teraz v zákone? Rieši to jednu jedinú vec, že sa to bude výrazne ťažšie meniť. To znamená, keď sa urobí audit personálnych normatívov a zistíme, že niekde je ten audit zbytočne veľkorysý a bude možné ho na základe dobrej organizácie práce, dobre organizovaných procesov prehodnotiť a mohol by sa zmierniť, čo sa týka náročnosti na ľudskú prácu alebo na zdravotníkov, na jednotlivé typy zdravotníckych povolaní, možno má zmysel posilniť sestry a môže tam byť menej lekárov, tak sa to bude výrazne ťažšie meniť. To znamená, cieľom odborárov je zabetónovať status quo, zabetónovať tieto zle vypočítané normatívy alebo zle nastavené, lebo neboli ani len vypočítané, tak aby keď prišlo, prišiel návrh na ich racionalizáciu, ho bolo možné odbojkotovať či už na úrovni medzirezortného pripomienkového konania alebo na úrovni rokovania vlády, legislatívnej rady vlády, alebo ho odbojkotovať na úrovni parlamentu, lebo však v druhom čítaní tam môže prísť bambilión pozmeňovacích návrhov od poslancov, ktoré bude ministerstvo len veľmi ťažko odpinkávať. To znamená, cieľom je zabetónovať dnešné neefektívne zdravotníctvo.
30. schôdza NR SR - 1.deň - B. popoludni
Dátum: 2025-02-04
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

44. Ďakujem veľmi pekne, pán predsedajúci. Ďakujem, Fero, za tvoj príspevok. Na niekoľko bodov by som reagoval. A začnem hneď prvým, lebo pán minister sa ohradil voči niektorým tvojim slovám, že táto dohoda slovenskému zdravotníctvu nepomôže. No tak ja poviem, že toto povedal aj dokonca pán doktor Baláž, ktorý ide po mne v diskusných príspevkoch, že: „odborári, dotlačili ste sektor do situácie, ktorá nás bude všetkých mrzieť." Citujem jeho slová zo zdravotníckeho výboru. A ja si to myslím tiež. Mrzí ma, že opozícia by nemala predkladať pozmeňováky, že ste im sľúbili, že ten zákon prejde tak, ako bol dohodnutý bez pozmeňovacích návrhov. A mrzí ma, že teda vyzývate aj koaliční poslanci, aby sme to podporili, lebo máme byť vraj štátotvorní, zodpovední voči slovenskému zdravotníctvu. No my sme zodpovední voči slovenskému zdravotníctvu, preto to nepodporíme. Ale prečo ste na toto nemysleli vtedy, keď opozícia predkladala zmysluplné a rozumné návrhy na zlepšenie slovenského zdravotníctva a nemohli prejsť a priori kvôli tomu, že sú opozičné tie návrhy. My nechceme slovenskému zdravotníctvu uškodiť, my mu chceme pomôcť. Ale nato, aby prechádzali dobré nápady, my ich musíme potajomky akože predkladať cez koaličných poslancov, lebo inak by neprešli. Ak chceme zlepšovať slovenské zdravotníctvo, prosím, komunikujte s nami a nevyužívajte a neobracajte sa na nás len vtedy, keď vám tečie do topánok a nemáte 76 poslancov na to, aby ste si schválili to, čo potrebujete. No a ten výnos o personálom normatíve je starý, je z roku 2008 a nie je evidence-based. Nevychádza zo žiadnych skutočných potrieb slovenského zdravotníctva, bol len vrazený do zákona. Kým sa neurobí audit a nezistíme, že čo sú správne čísla, tak naozaj nám hrozí to, čo hovorí kolega Majerský, zatváranie slovenských nemocníc, pretože nebudú mať dostatočne naplnený normatív. A bude sa to týkať tých menších nemocníc, ktoré zabezpečujú regionálnu dostupnosť zdravotnej starostlivosti, lebo v tých štátnych nemocniciach na mnohých miestach vládne prezamestnanosť. Ďakujem.
30. schôdza NR SR - 1.deň - B. popoludni
Dátum: 2025-02-04
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

30. Ďakujem, pán predsedajúci, za slovo. Ďakujem aj za pekný príspevok koaličného poslanca. Mám dve poznámky k tomu. Namietam slovnému spojeniu, že odborári si vyrokovali, že do začiatku marca treba prijať nejaké zákony. To nebolo jednostranné rozhodnutie odborárov, to bola dohoda, to znamená vláda im to sľúbila, že to do konca februára urobí, čiže nezvaľujme to len na odborárov, zvaľujme to aj na vládu, ktorá ustúpila tomuto nátlaku. Nuž a keď hovoríte o tom, že, podľa mňa ste mierili aj na mňa, lebo ste hovorili o zdravotníckych expertoch jednotlivých politických strán, že my vieme, aké problémy trápia slovenský zdravotnícky sektor, tak áno, vieme, aké problémy trápia slovenský zdravotnícky sektor a hovoril som o nich pred chvíľočkou v rozprave. Kde je riešenie poplatkov, ktoré pacienti platia? Kde je riešenie dostupnosti ambulantnej zdravotnej starostlivosti? Kde je riešenie čakacích dôb? Kde je riešenie zlepšenia komunikácie medzi zdravotníckymi pracovníkmi a pacientami? Najmä v ústavnej zdravotnej starostlivosti, kde sa vám lekár ani len nepredstaví, keď príde pri vizite na izbu, keď neviete, s kým hovoríte, či hovoríte s lekárom alebo údržbárom. Kde je tá kvalita pre pacienta, tá pridaná hodnota pre pacienta? My vieme, aké problémy trápia slovenské zdravotníctvo a rozhodne to nie je 37,5-hodinový pracovný týždeň pre lekárov v nemocniciach. No namiesto toho, aby sme riešili skutočné problémy slovenského zdravotníctva, piaty mesiac riešime odborárov. Piaty mesiac riešime nemocnice a všetko ostatné stojí na ministerstve, tam sa len kopia spisy a čakajú, kedy sa im konečne začne minister zdravotníctva venovať, lebo celú svoju vitálnu kapacitu, ktorú má, sedem dní v týždni, rieši odborárov a neriešime problémy, ktoré trápia zdravotnícky sektor. Toto ja považujem za obrovské zlyhanie a pochybenie.
30. schôdza NR SR - 1.deň - B. popoludni
Dátum: 2025-02-04
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

26. Ďakujem, pán predsedajúci. Ďakujem, Janka, za to, čo si povedala. Tým pádom som si len pripomenul, že ma Lekárske odporové združenie vyzvalo verejne, aby som v mene strany vyjadril svoj postoj, či naša politická strana uprednostňuje odborné riešenia nad politické taktizovanie, citujem pána Visolajského. Tak naša strana uprednostňuje odborné riešenia a preto nemôže hlasovať za takýto návrh zákona, ktorý je čisto účelový a dokonca aj koaliční poslanci pripúšťajú, že tento návrh zákona zdravotníctvu ublíži a nijakým spôsobom nepomôže. Ďakujem.
23. schôdza NR SR - 12.deň - B. popoludní
Dátum: 2024-12-11
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

33. Ďakujem pekne, Ondrej, za tvoj diskusný príspevok v rozprave. To, v akom chvate riešime teraz tento zákon, tento rukojemnícky zákon, si veľmi pekne popísal, pretože novelizujeme predpisy, ktoré ešte ani len neboli zaslané na podpis predsedovi vlády a už vôbec nie prezidentovi a ešte ani nevyšli v Zbierke zákonov a už ich novelizujeme. Ako z toho sa stal naozaj na výbore taký legislatívny oriešok, že čo keď náhodou pán prezident niektorý z tých troch tlačí, ktoré sme už schválili, zdravotníckych, na tejto schôdzi, čo keď niektorý z nich vráti naspäť snemovni, tak už v tej chvíli novelizujeme neexistujúce body v tomto zákone. Je to, je to nieže skrátené legislatívne konanie, ale to expresne skrátené legislatívne konanie. Takto sa legislatíva naozaj nerobí, takto sa nebuduje predvídateľné právne prostredie a koledujeme si o prúser, že tam budú chyby. Budú tam chyby aj preto, že ten zákon v zásade parlamentná legislatíva len preletela pohľadom, nepísala k nemu stanovisko, lebo ide o skrátené legislatívne konanie. Čiže sme si len vypočuli, že medzi sebou sa poslanecké pozmeňováky bijú a riešia tú istú oblasť rôznym spôsobom. Veľmi dobre som počúval, Ondrej, ešte druhú pripomienku, ktorú opakuješ, a chcem ju zdôrazniť a som rád, že si ju zdôraznil aj ty, že kým pre celý ten režim núdzového stavu máme stanovené súdne, súdnu preskúmateľnosť, že Ústavný súd môže o tom núdzovom stave sa naňho pozrieť a sa k nemu vyjadrovať, tak pre mimoriadnu situáciu takýto nástroj nemáme a vlastne takáto situácia by mohla byť možno aj neústavným spôsobom zavedená, ale bude problém sa dopracovať jej preskúmaniu. Ďakujem.
23. schôdza NR SR - 11.deň - B. popoludní
Dátum: 2024-12-10
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

22. Ďakujem pekne. Toto bol že veľmi zaujímavý názor Ondreja Dostála. Nemôžem naňho reagovať, lebo ho vôbec nemám v hlave spracovaný, ale vidím, že pán minister si robí poznámky. (Reakcia zpléna.) Dostál má vždy pravdu. Ja som chcel k tomu ešte povedať jeden bod, ktorý som si tu zabudol poznačiť, a to je tá olympijská hala v Šamoríne. Tuším 20 mil. eur to má stáť a na toto peniaze máme. Tie mzdy, ktoré požadovali odborári dorovnať zo 6,4 na 9,7 %, čo je nejakých, vraj nejakých 60, 62 euro v čistom, na ročnej báze sú výrazne menej, ako stojí olympijská hala v Šamoríne. Čiže ak sú peniaze na olympijskú halu v Šamoríne a nie sú peniaze na platy lekárov, ja to považujem za dosť blbú alokáciu zdrojov a dosť blbú prioritizáciu problémov v tejto krajine zo strany vlády. Niekto sa musel rozhodnúť, že ideme podporovať šport a nejdeme podporovať zdravotníctvo a ideme urobiť HLAS-u obrovský problém, pretože HLAS si to teraz celé vyžerie, lebo má na starosti zdravotníctvo. Ja toto považujem za absolútne neférovú hru so slovenskými pacientmi, ktorá je podľa mňa že veľmi cynická zo strany premiéra, ktorý sa k tejto téme vôbec, aleže vôbec nevyjadruje a necháva ju vyžrať ministrovi zdravotníctva.
23. schôdza NR SR - 11.deň - B. popoludní
Dátum: 2024-12-10
Poslanec: Szalay, Tomáš (SaS)
Druh vystúpenia: Vystúpenie v rozprave

16. Takže pozdravujem Rajčanov, krásny deň, dámy a páni. Pred prakticky prázdnou sálou sa ideme rozprávať o niečom, čo je naozaj extrémne dôležitá téma. Tu aj pán minister je pohoršený, aj ja som pohoršený, lebo toto je pozornosť, ktorú volení zástupcovia ľudu idú venovať skutočnosti, že od 1. januára nám tu možno hrozí mimoriadna situácia a lekárom sa budeme pod hrozbou basy, pod hrozbou basy vyhrážať, aby nastúpili do práce.
23. schôdza NR SR - 11.deň - A. dopoludnia
Dátum: 2024-12-10
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

8. Ďakujem veľmi pekne za tieto pripomienky. Ja chcem povedať, že vláda tu stojí pred Sofiinou voľbou. Že či pomôže pacientom, ktorí čakajú na plánovanú starostlivosť, a zabezpečí im istotu, že na ich zdravotnú starostlivosť budú peniaze, alebo bude zachraňovať štátnu Všeobecnú zdravotnú poisťovňu, ktorá je pred krachom. Pred touto Sofiinou voľbou vláda nestojí po prvý ani po druhýkrát, deje sa to už ikstýkrát a, žiaľ, vždy systematicky si vláda vyberá ochranu štátnej zdravotnej poisťovne na úkor pacientov. Pacienti sú tí, ktorí na takýto typ legislatívy môžu doplatiť. Ďakujem.
23. schôdza NR SR - 11.deň - A. dopoludnia
Dátum: 2024-12-10
Poslanec: Szalay, Tomáš (SaS)
Druh vystúpenia: Vystúpenie v rozprave

2. Dámy a páni, nechcem vás dlho zdržiavať, ale musím vystúpiť v treťom čítaní. Ďakujem pekne. Dámy a páni, nechcem vás zdržiavať, ale musím vystúpiť v treťom čítaní k tomuto návrhu zákona vzhľadom na to, ako ste videli, že aj opozícia má záujem podporiť zmeny v zdravotníctve a tento zákon bol rok pripravovaný pani ministerkou Dolinkovou a jej tímom, je tam veľa zmysluplných vecí, ktoré sme aj v rozprave vyzdvihli a pochválili. Myslím si, že hovorím aj za kolegov, že tam je veľa zmysluplných vecí, ktoré slovenskému zdravotníctvu môžu pomôcť. Žiaľ, legislatíva sa v tejto našej krajine, špeciálne tá zdravotnícka, prijíma tak, že sa zmeny robia v druhom čítaní a keď ani druhé čítanie nestačí, tak ešte v pléne sa príde s pozmeňujúcimi návrhmi a v pléne bol prijatý práve hlasovaním pozmeňovací návrh pána kolegu Slyška, ktorý hovorí, ktorý hovorí o tom, že zdravotné poisťovne nebudú musieť tvoriť technické rezervy na čakacie listiny. Ak pacienti čakajú na plánovanú starostlivosť, zdravotné poisťovne nemusia na nich alokovať peniaze. Inými slovami, dovoľujeme zdravotným poisťovniam míňať peniaze, ktoré majú byť určené pre pacientov, o ktorých vieme, že čakajú na plánovanú zdravotnú starostlivosť, o ktorých vieme, že ich budeme operovať, o ktorých vieme, koľko to bude stáť, v každom normálnom účtovníctve, v každom normálnom poisťováckom účtovníctve musíte tvoriť technické rezervy na škodové udalosti, o ktorých viete, že sa stali a že ich budete musieť likvidovať a zaplatiť tú zdravotnú starostlivosť. Ale nie, v tomto prípade sa odkladá povinnosť tvorby technických rezerv, inými slovami dovoľujeme zdravotným poisťovniam z peňazí verejného zdravotného poistenia robiť čokoľvek, len nie uhrádzať nevyhnutne tú plánovanú zdravotnú starostlivosť. Nie je to dobré rozhodnutie a upozorňujem vás, vážení kolegovia a kolegyne, najmä teda z koalície, že toto nie je dobrý smer k zabezpečeniu udržateľnosti verejného zdravotného poistenia. Cítim, že máte pripravené do budúcnosti aj také zmeny, ktoré definitívne zrušia, nielen budú odkladať, ale zrušia povinnosť tvorby technických rezerv. Takže bol by som veľmi rád, prosím vás pekne, keby ste takýmto spôsobom tú zdravotnú politiku netvorili. Zdravotné poisťovne musia tvoriť technické rezervy, je to stabilizačný prvok, spýtajte sa svojich kolegov z ministerstva financií, čo si o tomto myslia, nie je to dobré rozhodnutie. Ďakujem.
12. schôdza NR SR - 12.deň - B. popoludní
Dátum: 2024-05-07
Poslanec: Svoboda, Zdenko (HLAS - SD)
Druh vystúpenia: Vystúpenie s faktickou poznámkou

115. Ďakujem za slovo. Pán poslanec, uviedli ste, že tento návrh vznikol v Bratislave na ministerstve niekde od zeleného stola, len chcem pripomenúť, že táto problematika bola konzultovaná priamo so ZMOS-om aj s pánom Božikom, takže toto nie je pravda. Nemáte správnu informáciu. Zo ZMOS-om došlo ku konsenzu a našlo sa aj riešenie, možnože nie tak na 100 %, ale komplexne, ale čiastkovo táto problematika bola, bola odkonzultovaná a ZMOS s tým súhlasil. Ďakujem.
12. schôdza NR SR - 12.deň - B. popoludní
Dátum: 2024-05-07
Poslanec: Svoboda, Zdenko (HLAS - SD)
Druh vystúpenia: Vystúpenie s faktickou poznámkou

93. Ďakujem za slovo. Ja len veľmi krátko. Teším sa, že ste poukázali, pán poslanec, na slabé stránky OSN-ky, je ich nesporne veľa, do určitej miery ide o schizofréniu, to sa netýka vás, pán poslanec, na jednej strane počúvame že výčitky zo strany opozičných poslancov a na druhej strane počúvame opozičných poslancov, ktorí chápu, že súčasné vedenie ministerstva za to nemôže . Tak sa treba dohodnúť. Vďaka.
12. schôdza NR SR - 12.deň - B. popoludní
Dátum: 2024-05-07
Poslanec: Svoboda, Zdenko (HLAS - SD)
Druh vystúpenia: Vystúpenie s faktickou poznámkou

73. Ďakujem za slovo. K tomu počtu pozmeňovákov, ktoré ste uviedli, tak do značnej miery to vyplýva zo života, keď je potrebné akútne riešiť situáciu a predísť ekonomickým škodám, tak je potrebné pristúpiť aj k takýmto krokom, alebo mechanizmu. A toto je presne tá situácia. Na výbore sme si to prešli a pán štátny tajomník nám zargumentoval dôvody vlastne postupu, ktoré ministerstvo zvolilo. Pán poslanec, poukázali ste alebo poukazujete na zlyhania zo strany ministerstva, ktoré podľa vášho videnia sveta malo problémy vyriešiť celého rezortu v priebehu pár, šiestich-siedmich mesiacov. Sám viete, že to nie je možné. Ja sa pýtam, čo robila predošlá vláda za 3,5 roka. Na výbore sme si vypočuli, že sa zvolá mimoriadny výbor, kde sa spraví vlastne rozpočet a odprezentujú sa plány na nadchádzajúce obdobie. Ja si myslím, že tu bude ten priestor, aby nám ministerstvo vlastne zargumentovalo, čo sa bude diať na nasledujúce obdobie. Ďakujem
12. schôdza NR SR - 6.deň - B. popoludní
Dátum: 2024-04-24
Poslanec: Svoboda, Zdenko (HLAS - SD)
Druh vystúpenia: Vystúpenie v rozprave

32. Vážený pán predsedajúci, dovoľte, aby som predniesol ako určený spravodajca výboru túto spoločnú správu výborov Národnej rady o výsledku prerokovania vládneho návrhu zákona, ktorým sa mení a dopĺňa zákon 566/2001 Z. z. o cenných papieroch a investičných službách a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, tlač 131. Výbor Národnej rady pre financie a rozpočet ako gestorský výbor podáva Národnej rade túto spoločnú správu výborov. Národná rada uznesením č. 118 z 13. februára 2024 pridelila vládny návrh zákona, tlač 131, týmto výborom Národnej rady: výboru pre financie a rozpočet, ústavnoprávnemu výboru, výboru pre hospodárske záležitosti. Určila zároveň výbor pre financie a rozpočet ako gestorský výbor a lehotu na prerokovanie predmetného návrhu zákona v druhom čítaní vo výboroch. Poslanci Národnej rady, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko. K predmetnému návrhu zákona zaujali výbory tieto stanoviská. Po prvé, odporúčanie pre Národnú radu návrh schváliť s pozmeňujúcimi a doplňujúcimi návrhmi – výbor pre financie a rozpočet, ústavnoprávny výbor, výbor pre hospodárske záležitosti. Z uznesení výboru Národnej rady uvedených pod bodom III tejto správy vyplývajú pozmeňujúce aj doplňujúce návrhy, ktoré sú uvedené pod bodom IV tejto spoločnej správy. Gestorský výbor odporúčal o návrhoch výboru hlasovať takto: V bodoch spoločnej správy č. 1 až 7 hlasovať spoločne s návrhom gestorského výboru schváliť. Gestorský výbor na základe stanovísk výborov k vládnemu návrhu zákona, tlač 131, odporúča Národnej rade predmetný návrh zákona schváliť s pozmeňujúcimi a doplňujúcimi návrhmi. Spoločná správa výborov bola schválená uznesením gestorského výboru č. 63 zo 17. apríla 2024. Týmto uznesením výbor zároveň poveril spoločného spravodajcu Zdenka Svobodu, aby na schôdzi Národnej rady informoval o výsledku rokovania výborov a navrhol Národnej rade postup pri hlasovaní. Ďakujem. Pán predsedajúci, skončil som. Otvorte, prosím, rozpravu.
12. schôdza NR SR - 6.deň - B. popoludní
Dátum: 2024-04-24
Poslanec: Svoboda, Zdenko (HLAS - SD)
Druh vystúpenia: Vystúpenie s faktickou poznámkou

16. Ďakujem za slovo, pán predsedajúci. Pán poslanec, tiež ako tá myšlienka, idea je fajn aj z pohľadu podnikateľských subjektov, určite by to uvítali, avšak neuviedol si, že aj na výbore bolo uvedené zo strany štátnej tajomníčky, aké sú sadzby, čo sa týka okolitých krajín alebo v jednotlivých krajinách Európskej únie, kde my tu sadzbu máme nastavenú nejako, ale ostatné krajiny sú do značnej miery pod touto sadzbou. A teraz vlastne v priebehu roka, keď vieme, ako si uviedol, aj verejné financie, aj výška deficitu aká je, pristúpiť k takémuto prijatiu zákona by asi nebolo optimálne a pán minister by sa asi nepotešil, kebyže mu urobíme takýto škrt cez rozpočet. Takže možnože v nejakých lepších ekonomických časoch fajn, ale teraz asi nie. Ďakujem.
12. schôdza NR SR - 1.deň - B. popoludní
Dátum: 2024-04-16
Poslanec: Svoboda, Zdenko (HLAS - SD)
Druh vystúpenia: Vystúpenie s faktickou poznámkou

57. Ďakujem za slovo. Za mňa skrátené legislatívne konanie je v tomto prípade namieste. Pán poslanec, kritizujete snahu vlády alebo ministerstva financií nájsť riešenie pre mestá a obce, ktoré sú aktuálne v zlej finančnej kondícii. Zaznelo tu vo vašom vystúpení množstvo balastu, krížom-krážom ste uviedli veci, ktoré vlastne ani s týmto zákonom nesúvisia. Len sa pýtam sám seba, prečo ste túto otázku neadresovali na predošlú Matovičovu vládu? Prečo táto vláda mestám a obciam vzala finančné prostriedky a presmerovala ich na vyplácanie daňového bonusu? Výpadky príjmov, ktoré boli vo výške okolo 700 miliónov euro a boli presmerované na tento daňový bonus, znamenali enormný výpadok príjmov a v tomto prípade, alebo aktuálne tieto mestá a obce máme finančne poddimenzované a sú na kolenách. Ďakujem.
9. schôdza NR SR - 11. deň - A. dopoludnia
Dátum: 2024-02-16
Poslanec: Svoboda, Zdenko (HLAS - SD)
Druh vystúpenia: Vystúpenie s faktickou poznámkou

81. Ďakujem za slovo, pán predseda. Pán poslanec Majerský, som rád, že ste návrh zákona rozobrali na drobné, alebo trošku hlbšie zo strany pani poslankyne Marcinkovej. Myšlienka určite fajn, bohumilá, ale tento termín vykonateľnosti, ako je uvedený, ja považujem za krkolomný, to nezostane len pri stoličkách. Plus ste poukázali aj na tie špecifické podmienky, ktoré platia na JIS-kách, takže to nebude ako na konci dňa také jednoduché. Rovnako ako aj pán poslanec Janckulík úplne súhlasí s tým, že malo by sa to riešiť trošku komplexnejšie, hlavne, ako som poukázal v mojej predchádzajúcej faktickej poznámke, zo strany finančných prostriedkov, táto vec by mala byť pokrytá a mala by, ja si myslím, byť prekonzultovaná s ministerstvom zdravotníctva, ktoré by malo dať odborný pohľad, čo to bude pre tie nemocnice znamenať na konci dňa. Ďakujem.
9. schôdza NR SR - 11. deň - A. dopoludnia
Dátum: 2024-02-16
Poslanec: Svoboda, Zdenko (HLAS - SD)
Druh vystúpenia: Vystúpenie s faktickou poznámkou

55. Ďakujem za slovo, pán predsedajúci. Pani poslankyňa, váš návrh zákona má za cieľ zagarantovať v legislatíve vlastne prítomnosť rodiča pri nemocničnom lôžku dieťaťa. Benefity a pozitíva počas samotnej hospitalizácie sú nesporné. Dá sa povedať, že s drvivou väčšinou aj súhlasím, avšak mne vo vašom návrhu absentuje jedna dosť dôležitá vec, a to je vlastne vyčíslenie alebo tá finančná stránka vášho návrhu. To znamená, z jakých zdrojov to majú nemocnice, ústavné zariadenia zafinancovať. Keďže osobne pôsobím vo vedení jednej z nemocníc, viem, ako je finančne náročné zafinancovať bežný chod zdravotníckeho zariadenia počas roka, preto si myslím, že tento návrh zákona by mal byť najskôr odkonzultovaný či už s ministerstvom zdravotníctva, alebo financií. A keď ste poukázali na tú jednu miliardu, o ktorú je rozpočet ministerstva zdravotníctva vlastne navýšený, tak mi verte, že ani tieto peniaze nebudú stačiť na samotný chod. Ďakujem.